Λάζαρος Χριστοδουλόπουλος

Ο **Λάζαρος Χριστοδουλόπουλος** (Διαβατά, 19 Δεκεμβρίου 1986) είναι Έλληνας παλαίμαχος ποδοσφαιριστής ο οποίος αγωνιζόταν ως πλάγιος μέσος και επιθετικός μέσος.

Είναι ο μοναδικός ποδοσφαιριστής που έχει αγωνιστεί στις τρεις μεγάλες ομάδες της Αττικής (Παναθηναϊκός, Α.Ε.Κ., Ολυμπιακός) και στις τρείς μεγάλες ομάδες της Θεσσαλονίκης (Π.Α.Ο.Κ., Άρης, Ηρακλής κατά σειρά).

## Συλλογική καριέρα
### Αρχή καριέρας
Ξεκίνησε από τις ακαδημίες του Ατέρμονα Θεσσαλονίκης. Το 2004 ως παίκτης πλέον της Νεάπολης είχε κληθεί στη Μικτή Ένωσης Ποδοσφαιρικών Σωματείων Μακεδονίας (ΕΠΣΜ), σε αγώνα της οποίας τον ξεχώρισε ο τότε προπονητής του ΠΑΟΚ, Άγγελος Αναστασιάδης και εισηγήθηκε την άμεση απόκτησή του, πράγμα που έγινε το καλοκαίρι του 2004. Από τότε και μέχρι το 2008 αγωνίστηκε στην πρώτη ομάδα του «Δικεφάλου του Βορρά», όπου είχε 57 εμφανίσεις σημειώνοντας 8 τέρματα.

Το καλοκαίρι του 2006 πήγε, χωρίς την άδεια της ομάδας του, κατόπιν πρόσκλησης της Λίβερπουλ στην Αγγλία, όπου άφησε πολύ καλές εντυπώσεις και ο τότε τεχνικός του αγγλικού συλλόγου, Ράφα Μπενίτεθ εισηγήθηκε την απόκτησή του. Στον ΠΑΟΚ έφτασε μια προσφορά ύψους 600.000 ευρώ, την οποία οι Θεσσαλονικείς απέρριψαν, όντες εκτός των άλλων εξοργισμένοι με τη συμπεριφορά του. Μετά την άρνηση παραχώρησης αναγκάστηκε να επιστρέψει στην ομάδα του, όπου το κλίμα ήταν βαρύ για αυτόν και εξομαλύνθηκε μόνο μετά από προσωπική παρέμβαση του Θοδωρή Ζαγοράκη, τότε προέδρου του ΠΑΟΚ και μια δημόσια συγνώμη του ίδιου. Από τον Μάρτιο του 2007 κι έχοντας λήξει η εξάμηνη διακοπή συμβολαίου που του είχε επιβληθεί, αγωνίστηκε ξανά σε επίσημους αγώνες με τον ΠΑΟΚ.

### Παναθηναϊκός
Το καλοκαίρι του 2008 υπέγραψε στον Παναθηναϊκό έναντι συμβολαίου 2,2 εκατομμυρίων ευρώ. Σημαντικότερη στιγμή της καριέρας του στο «τριφύλλι» ήταν την περίοδο 2009-10 όταν κατέκτησε το νταμπλ. Στον Παναθηναϊκό παρέμεινε συνολικά 4,5 χρόνια.

### Μπολόνια
Τον Ιανουάριο του 2013 συμφώνησε να συνεχίσει με τα χρώματα της ιταλικής Μπολόνια, στην οποία και παρέμεινε 1,5 χρόνο έχοντας συνολικά 39 συμμετοχές και 3 τέρματα στη Σέριε Α, αποχωρώντας στο τέλος της περιόδου 2013-14 έπειτα από τον υποβιβασμό της ομάδας στη Σέριε Β.

### Ελλάς Βερόνα
Τον Ιούλιο του 2014 ανακοινώθηκε η απόκτησή του από την Ελλάς Βερόνα, όντας συμπαίκτης με τον Βαγγέλη Μόρα, με τον οποίο συνυπήρξαν και στην ελληνική αποστολή που συμμετείχε στο Μουντιάλ του 2014 στη Βραζιλία. Έναν χρόνο αργότερα παραχωρήθηκε στην επίσης ιταλική Σαμπντόρια ως δανεικός, υπογράφοντας μονοετές συμβόλαιο συνεργασίας.

#### Δανεισμός στη Σαμπντόρια
Στις 31 Αυγούστου 2015, ο Χριστοδουλόπουλος εντάχθηκε στη Σαμπντόρια σε μια συμφωνία ανταλλαγής με τον Paweł Wszołek με τον τελευταίο να αφήνει τη Σαμπντόρια ως δανεικός για την Ελλάς Βερόνα. Ο Έλληνας πλάγιος μέσος εντάχθηκε στον σύλλογο αρχικα ως δανεικός με οψιόν αγοράς στο τέλος της αγωνιστικής περιόδου.  Στις 5 Μαρτίου 2016, σημείωσε το τρίτο γκολ με τον σύλλογο σε μια εκτός έδρας νίκη με 3–0 εναντίον της Ελλάς Βερόνα, όταν ο Λορέντζο Ντε Σιλβέστρι πέτυχε τη σέντρα του στο πίσω μέρος των διχτυών από τον Χριστοδουλόπουλο με το βολέ, το πρώτο του για την ομάδα του απέναντι στην πρώην ομάδα του.

### Α.Ε.Κ.

Η επιστροφή του στην Ελλάδα σφραγίστηκε στις 27 Αυγούστου 2016, όταν υπέγραψε τριετές συμβόλαιο ως ελεύθερος, μετά από 3,5 χρόνια στην Ιταλία.. Το πρώτο του γκολ με τη φανέλα της ΑΕΚ το σημείωσε στις 25 Οκτωβρίου 2016, εναντίον της Κέρκυρας.

#### 2016–2017
Την περίοδο 2016-17, στη Σούπερ Λιγκ αγωνίστηκε με τη φανέλα της ΑΕΚ σε 30 αγώνες, έχοντας 5 γκολ και 6 ασίστ. Στις 5 Φεβρουαρίου 2017, σε μια νίκη σε βάρος της Βέροιας με 6-0, σκόραρε 2 γκολ και χρίστηκε «Man of the Match». Στον τελικό του Κυπέλλου Ελλάδος, σε έναν αγώνα στον οποίο η ΑΕΚ ηττήθηκε 2-1, ο Χριστοδουλόπουλος σκόραρε το μοναδικό γκολ της ομάδας του.

#### 2017–2018
Κατά τη διάρκεια της περιόδου 2017-18 μέτρησε 16 γκολ σε 47 αγώνες που συμμετείχε. Αγωνίστηκε στην Ευρώπη από 10 φορές, έχοντας σκοράρει 3 γκολ.

Σε μια από τις καλύτερες αγωνιστικές περιόδους της καριέρας του, σκόραρε στις 14 Σεπτεμβρίου 2017 ένα εντυπωσιακό γκολ με φάουλ, οδηγώντας την ομάδα του στην πρώτη της νίκη στους ομίλους του Europa League, σε βάρος της Ριέκα με σκορ 2-1. Τέσσερις μέρες αργότερα, στις 18 Σεπτεμβρίου, η ΑΕΚ κέρδισε 0-1 την Λαμία, με πέναλτι του στο 81'. Στις 24 Σεπτεμβρίου, με 2 γκολ και το 1 να είναι ξανά με ωραία εκτέλεση φάουλ, βοήθησε την ΑΕΚ να κάνει ανατροπή στο σκορ και να κερδίσει τον Ολυμπιακό με 3-2. Μετά το τέλος του αγώνα χρίστηκε MVP. Το τελευταίο του γκολ στο Europa League το σκόραρε στις 23 Νοεμβρίου, στον αγώνα της ΑΕΚ με την Ριέκα που έληξε 2-2. Αποχαιρέτησε το 2017 με γκολ στον αγώνα του Κυπέλλου Ελλάδος με τον Παναιτωλικό, όπου η ΑΕΚ κέρδισε με 0-4 και ο Λάζαρος έκανε το 0-1 στο 45'.

Με τις εμφανίσεις του στο δεύτερο μισό του 2017, ο Χριστοδουλόπουλος κέρδισε την κλήση του (και επιστροφή του) στην Εθνική Ελλάδος στις 29 Σεπτεμβρίου.

### Ολυμπιακός Πειραιώς
Στις 15 Μαΐου 2018, ο Χριστοδουλόπουλος υπέγραψε διετές συμβόλαιο με τον Ολυμπιακό Πειραιώς, με έναρξη την 1η Ιουλίου 2018. Η κίνηση προκάλεσε αντιδράσεις από μεριάς ΑΕΚ, καθώς σύμφωνα με τους διοικούντες, υπήρχε εν ισχύ συμβόλαιο του παίκτη και για την επόμενη σεζόν.

### Ατρόμητος Αθηνών
Στις 28 Σεπτεμβρίου 2020, ο Ατρόμητος ολοκλήρωσε μια σπουδαία μεταγραφική κίνηση, καθώς ανακοίνωσε την απόκτηση του 33χρονου μέσου, ο οποίος είχε υπογράψει συμβόλαιο ενός έτους έναντι άγνωστης αμοιβής. Στις 4 Οκτωβρίου 2020, έπαιξε τον πρώτο του αγώνα για τη σεζόν 2020–21 εναντίον της πρώην ομάδας του ΑΕΚ αντικαθιστώντας τον Κωνσταντίνο Κωτσόπουλο στο 82ο λεπτο. Στις 7 Νοεμβρίου 2020, σημείωσε το νικητήριο γκολ δίνοντας στην ομάδα του μια σημαντική εκτός έδρας νίκη με 1–0 εναντίον του Παναθηναϊκού.

### Ανόρθωσις Αμμοχώστου
Από τις 25 Ιουνίου 2021, ο Χριστοδουλόπουλος άρχισε να αγωνίζεται στην Ανόρθωση για ένα χρόνο. Στις 26 Αυγούστου 2021, ο Χριστοδουλόπουλος βοήθησε την Ανόρθωση με δύο γκολ σε επτά λεπτά απέναντι στη Χάποελ Μπερ Σέβα, να προκριθεί στη φάση των ομίλων του Conference League.  Με ένα πέναλτι στο 62ο λεπτό και ένα τάπ-ιν 69ο λεπτών από την ασίστ του Hovhannes Hambardzumyan, ο 35χρονος εξτρέμ ήταν ο κορυφαίος του αγώνα.  Παράλληλα, ο Έλληνας παίκτης έγινε μόνο ο δεύτερος που σκόραρε σε Champions League, Europa League και Conference League, μετά τον Πέτρο Μάνταλο. Στις 25 Νοεμβρίου 2021, η Ανόρθωση πέτυχε την ιστορική πρώτη νίκη κυπριακής ομάδας στη φάση των ομίλων του UEFA Conference League, όπου χάρη σε ένα εκπληκτικό γκολ του Χριστοδουλόπουλου στο 27ο λεπτό επικράτησε 1–0 του αήττητου Γάνδης. Στις 9 Δεκεμβρίου, σκόραρε ένα πέναλτι σε έναν εκτός έδρας αγώνα Conference League εναντίον της Παρτιζάν που έληξε 1-1.

### Άρης Θεσσαλονίκης
Στις 7 Φεβρουαρίου 2023 ανακοινώθηκε από τον Άρη Θεσσαλονίκης, η απόκτηση του Λάζαρου Χριστοδουλόπουλου (19/12/1986), μέχρι το τέλος της τρέχουσας αγωνιστικής περιόδου.. Στις 30 Ιουνίου 2023 ο έμπειρος μεσοεπιθετικός ανανέωσε τη συνεργασία του με την ομάδα για ένα ακόμη έτος.

Στις 24 Σεπτεμβρίου 2023, και πιο συγκεκριμένα στον αγώνα της 5ης σγωνιστικής του πρωταθλήματος της σεζόν 2023/24, Άρης-Παναιτωλικός 3-0, ο Χριστοδουλόπουλος μπήκε ως αλλαγή και στο 85ο λεπτό σκόραρε το τρίτο και τελευταίο τέρμα της ομάδας του, με το οποίο έγινε ο γηραιότερος σκόρερ του Άρη στην Α’ Εθνική/Σούπερ Λιγκ (σε ηλικία 36 ετών, 9 μηνών και 5 ημερών), ξεπερνώντας τον Ρονάλντο Γκιάρο, που είχε σκοράρει σε ηλικία 35 ετών, 7 μηνών και 2 ημερών στις 20 Σεπτεμβρίου 2009 στον αγώνα Παναθηναϊκού-Άρη. Επίσης με το γκολ που πέτυχε ο 36χρονος μεσοεπιθετικός έγινε ο πρώτος Έλληνας ποδοσφαιριστής που πέτυχε γκολ φορώντας τη φανέλα του Άρη, μετά από 26 ολόκληρους μήνες. Παράλληλα έγινε ο πρώτος ποδοσφαιριστής που καταφέρνει να σκοράρει και με τις πέντε «μεγάλες» ομάδες της πρώτης κατηγορίας, όντας ο μοναδικός που έχει αγωνιστεί σε ΠΑΟΚ, Παναθηναϊκό, ΑΕΚ, Ολυμπιακό και Άρη.

### Ηρακλής
Στις 18 Αυγούστου 2024 συμφώνησε να παίξει στον Ηρακλή. Έτσι έγινε ο πρώτος και μοναδικός παίκτης στην ιστορία του ελληνικού ποδοσφαίρου που πέρασε από όλες τις μεγάλες ομάδες της Αττικής (Παναθηναϊκός, Α.Ε.Κ., Ολυμπιακός) και της Θεσσαλονίκης (Π.Α.Ο.Κ., Άρης, Ηρακλής κατά σειρά) που εξακολουθούν να παίζουν σε επαγγελματικό επίπεδο. Στις 8 Σεπτεμβρίου 2024 έγινε ο πρώτος και μοναδικός Έλληνας ποδοσφαιριστής που έχει σκοράρει σε όλες της ομάδες που έχει αγωνιστεί.

## Εθνική Ελλάδας
Ο Λάζαρος Χριστοδουλόπουλος κλήθηκε για πρώτη φορά στην Εθνική Ανδρών από τον Ότο Ρεχάγκελ το Φεβρουάριο του 2008. Το ντεμπούτο του πραγματοποιήθηκε στις 5 Φεβρουαρίου 2008 σε φιλικό αγώνα στη Λευκωσία εναντίον της Τσεχίας, όπου η ομάδα της Ελλάδας επικράτησε 1–0.

Υπήρξε μέλος της αποστολής που συμμετείχε στο Μουντιάλ του 2014 στη Βραζιλία, αγωνιζόμενος δύο φορές ως βασικός.

Έχει επίσης εκπροσωπήσει την Ελλάδα τόσο με την ομάδα Νέων (επτά συμμετοχές και δύο τέρματα), όσο και με αυτή των Ελπίδων (δεκατρείς συμμετοχές και επτά τέρματα το διάστημα 2006–2008).

## Τίτλοι
### Σύλλογοι
* Παναθηναϊκός
** Πρωτάθλημα Ελλάδας (2010)
** Κύπελλο Ελλάδας (2010)
* Α.Ε.Κ.
** Πρωτάθλημα Ελλάδας (2018)
* Ολυμπιακός Πειραιώς
** Πρωτάθλημα Ελλάδας (2020)
** Κύπελλο Ελλάδας (2020)

## Παραπομπές


## Εξωτερικοί σύνδεσμοι
* Το προφίλ του Λάζαρου Χριστοδουλόπουλου στο transfermarkt.com
* Το προφίλ του Λάζαρου Χριστοδουλόπουλου στο soccerway.com
* Το προφίλ του Λάζαρου Χριστοδουλόπουλου στο national football teams.com
* Το προφίλ του Λάζαρου Χριστοδουλόπουλου στο epo.gr

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικής Ελλάδας Κ19
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Παναθηναϊκού
Κατηγορία:Μέσοι ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Μπολόνια ΦΚ 1909
Κατηγορία:Ποδοσφαιριστές Ελλάς Βερόνα
Κατηγορία:Ποδοσφαιριστές ΟΚ Σαμπντόρια
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Ατρόμητου Αθηνών
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Ηρακλή Θεσσαλονίκης
Κατηγορία:Έλληνες ποδοσφαιριστές στο εξωτερικό